J. Tkáčová, poslankyňa: (2009-10-22):
Vidíte, vyjadrujete sa k návrhu zákona, ktorý ste nečítali. Niečo ste tu zachytili od pána spravodajcu a hovoríte veci, ktoré nie sú pravdivé. My nenavrhujeme zrušiť výnimky od 1. do 15. mája. Tie v zákone zostávajú zachované. Navrhujeme zjednotiť termín pre všetkých k 15. máju, pretože tie výnimky sa práve ukladali medzi 15. a 31. májom. Takže, poprosím vás, aby ste najprv vedeli, o čom je návrh zákona a potom sa k tomu vyjadrovali. Pán Kvorka, hovoríte, že je to zle pripravený návrh a ja neviem, čo všetko. Vy ste asi nevideli ešte žiadny vládny návrh zákona, ministerský návrh zákona. K nám do výboru prichádzajú z ministerstva návrhy, ku ktorým vy, vládni poslanci, od ministerských úradníkov predkladáte toľko pozmeňujúcich návrhov, že nakoniec je to úplne nový zákon. A vy tu idete kritizovať poslanca, aký to je zákon. Ten zákon bol pripravený s odborníkmi. A keď si ho prečítate, tak aj z toho návrhu to musíte zistiť. Ale ja chápem, že ste vládni poslanci a opozičný návrh v žiadnom prípade nemôžete podporiť, lebo to sú návrhy od leprou postihnutých poslancov, od poslancov druhej kategórie vo vašom podaní. Ale na to sme si my už zvykli. (Hlasy z pléna.) Viem, odkiaľ vietor fúka. Rybársky zväz je jedna skostnatená štruktúra, ktorá si svojím štatútom zabezpečila nadvládu nad slovenským rybárstvom a spolu s niekoľkými vybranými rybárskymi zväzmi ovládla celé slovenské rybárstvo a ostatné zväzy vytlačila. Napríklad aj ten najväčší v Bratislave. Zákon je prežitý tak, ako bol poľovnícky zákon prežitý, pán kolega. Poľovníci to už pochopili a dokázali si svoj bradatý zákon zmeniť. A či sa vám to páči, alebo nie, rybárov to ešte čaká. Sama by som preferovala inú zmenu zákona. Sama by som preferovala zmenu všetkých rybárskych revírov na revíry systému Chyť a pusť, pretože rybačka má byť o športe, o zábave, nie o zabezpečovaní si poživne. Z toho naša spoločnosť už dávno vyrástla. Náš návrh je vedený snahou po spravodlivosti, po rovnakom postavení všetkých subjektov zainteresovaných na love rýb, snahou po zrovnoprávnení postavenia všetkých foriem vlastnenia a užívania rybárskych revírov. Pán spravodajca, priznali ste, že existujú výnimky a tých výnimiek existuje veľmi veľa, ale zároveň ste nepovedali, že poskytovanie výnimiek rozširuje priestor pre korupciu. Je netransparentný. A preto my tento priestor chceme zmenšiť. Ja na záver ešte raz zopakujem hlavné ciele tejto novely a skúste sa započúvať, kolegovia a kolegyne, do toho. Cieľom našej novely je zrovnoprávniť všetky formy vlastníctva, zosúladiť termíny v zákone, pretože tieto termíny si odporujú a chceme dosiahnuť konkurencieschopnosť slovenského rybárstva a zvýšenie jeho príťažlivosti pre turistický ruch na Slovensku. My sme prístupní diskusii, sme prístupní zúčastniť sa na príprave celkom nového zákona o rybárstve, kde sa môžeme baviť aj o tom, či živá rybka áno, nie. Ja sama mám doma dvoch rybárov a ma mrazí, keď tú rybku napichujú na ihlu, mne sa to nepáči. Ale to nie je o mne alebo o vás, to je o tom, čo si praje alebo čo uprednostňuje väčšina tých, ktorých sa to týka, a preto by bolo dobré pripraviť, aby ministerstvo pripravilo nový zákon o rybárstve a predložilo ho odbornej verejnosti do diskusie. Zatiaľ sa my snažíme suplovať  nečinnosť týmto návrhom zákona a verím, že aspoň nejakú podporu v tomto parlamente si nájdeme. Ďakujem.